Ivica Pančić, negdašnji ministar branitelja u Račanovoj vladi, tijekom svog mandata pokrenuo je veliku reviziju statusa hrvatskih ratnih vojnih invalida i tijekom tog procesa u tišini je oduzeo više od 3000 lažnih statusa. Ta tematika ovih dana ponovno postaje aktualna uhićenjem dr. Ivice Babića pod sumnjom na lažno stjecanje statusa i ratno profiterstvo.

Još 2002. zaprimili ste dojavu kojom je izražena sumnja u invalidnost dr. Babića. Kako ste postupali?

Kad smo kretali u raščišćavanje nepravilnosti, posebna je pozornost bila posvećena zaposlenicima u državnim tijelima, vojnim zapovjednicima i liječnicima, svima koji su mogli sudjelovati u toj vrsti nezakonitosti. U tom kontekstu spominjalo se i njegovo ime pa je zajedno s ostalima stavljen u proceduru.

Što su pokazali nalazi vaše revizije?

Tijekom četiri godine te borbe i suočavanja s čitavim nizom problema, podmetanjima i napadima, broj ratnih vojnih invalida držao se na 33 tisuće.

Kako je moguće da je taj broj ubrzo narastao i do današnjih dana postao dvostruko veći?

Dolaskom nove vlasti, promjenom zakona, ukidanjem liječničkih povjerenstava i cjelokupnog sustava, broj HRVI povećao se na više od 60 tisuća, a i broj umirovljenih osoba dosegao je istu brojku. Činjenica da je 2004. dolaskom Jadranke Kosor u ministarstvo čitav postupak obustavljen, da je HDZ-ova vlast svima koji su ih izgubili te statuse vratila i, štoviše, pridonijela daljnjem povećanju broja sumnjivih HRVI. Sve što sam radio, HDZ-ova vlada proglasila je antidržavnom rabotom, a ja sam proglašen nacionalnim izdajnikom i antibraniteljem s HDZ-ove strane, a kasnije sa SDP-ove revolucionarom, iako sam jedino želio provoditi normalan zakon na normalan način. Revizija je zaustavljena i mislim da ćemo se s posljedicama i dalje nositi.

Kako tumačite da je ista vlada ubrzo započela smanjivati mirovine?

Proračunski, bila je to milijarda i pol više sredstava. Kada su se suočili s pucanjem tog sustava koji je bio neodrživ i 2000. godine, pa smo zbog toga i krenuli u izmjene i taman smo ga doveli na prag održivosti, HDZ je krenuo s linearnim smanjivanjem mirovina u tri navrata za vrijeme svoga mandata.

Koliko je danas, prema vašoj procjeni, sumnjivih statusa?

U odnosu na broj poginulih i u odnosu na druge zemlje, optimalan broj HRVI je 30 do 40 tisuća, što ne znači da su svi preostali stečeni nezakonito. Oni su ispunili uvjete zato što zakon pred njih nije stavio gotovo nikakve uvjete, pa su prošli liječnička povjerenstva, 90 posto na osnovi psihičkih oboljenja. No, sumnjivih statusa ostalo je 20-ak tisuća.

Kao ministar koji je oduzeo tisuće lažnih statusa, kako komentirate što je objavom Registra branitelja status u godinu dana izgubilo samo 50-ak lažnjaka?

Dopuštam da nisam u pravu, ali smatram da se najveći dio problema trebalo riješiti administrativno, u Ministarstvu branitelja, a samo kod eklatantnog kršenja zakona uključiti DORH i policiju. Oni trebaju intervenirati u slučajevima kad se radi o ljudima koji su taj lanac ustrojili: ratnim zapovjednicima i liječnicima koji su izdavali lažne dijagnoze. Taj je liječnik meni interesantniji nego onaj koji je dobio postotak invaliditeta. I on treba biti riješen, ali ne na ovaj način jer ovim tempom zatrpat ćemo policiju i DORH. Oni mogu riješiti godišnje 10-20 slučajeva, ali ne mogu tisuće njih jer to zahtjeva vrijeme.

Slažete li se s kvalifikacijom iz istrage dr. Babića o ratnom profiterstvu?

Ratno profiterstvo podrazumijeva preprodaju oružja, prodaju nafte neprijatelju, rasprodaju velikih poduzeća i bacanje ljudi na ulicu, a ovo je kokošarenje. To ne znači da i kokošare ne treba privesti pravdi, ali ovakav razvoj događaja odgovara samo najkrupnijim kriminalcima. Dok se DORH bavi sitnim ribama, dotle će krupne ribe i dalje kreirati politiku.

>> 'Babić je lažni ratni invalid, neka me tuži ako je to laž'

O postupanju vlasti Tko je odgovorniji za lažne statuse: branitelji ili oni koji su im to omogućili? Jedan od temeljnih problema je nedostatak političke odgovornosti. Osim državne administracije, liječničkih komisija i zapovjednika, odgovorna je i politika, tadašnja vlast koja je stvorila taj sustav, ali i oni koji su taj sustav dodatno razorili jer nikomu nije bilo rečeno da radi nezakonito.Da se mene pita, kazna bi bila spriječiti te ljude da ikada više uđu u taj sustav, pa onda ih kazniti onim što zakon propisuje. Pristaša sam demokratskih solucija i iskazujem određene dvojbe prema metodi rada da se dr. Babića uhićuje na ovaj način. Mi smo to radili u tišini. Ovako, i zbog tajminga, možemo sumnjati da je to politički intonirana akcija.